Activiștii ecologiști care se opun extinderii fabricii producătorului american de vehicule electrice Tesla din Grueneheide, de lângă Berlin, s-au confruntat vineri cu poliția, în timp ce unii dintre ei au încercat să provoace distrugeri în incinta fabricii, relatează Reuters
Aproximativ 800 de persoane au participat la protest, conform grupului organizator „Disrupt Tesla”, de extrema stângă, și care susține că extinderea fabricii ar dăuna mediului.
Au fost reținuți câțiva protestatari
Într-un videoclip Reuters se văd zeci de activiști mascați și purtând bonete albastre, venind dintr-o zonă împădurită din apropiere și încercând să ia cu asalt sediul companiei, polițiștii încercând să îi împiedice, inclusiv prin forță. Cel puțin un protestatar a fost reținut.
„De ce îi lasă poliția pe protestatarii de stânga să plece atât de ușor?” a scris CEO-ul Tesla, Elon Musk, pe platforma sa de socializare X, adăugând că demonstranții nu au reușit să pătrundă în interiorul fabricii pentru a produce pagube.
Videoclipul a arătat, de asemenea, prezența personalului medical care a acordat primul ajutor unor răniți din rândul protestatarilor.
Activiștii de mediu, împotriva vehiculelor electrice
„Suntem astăzi aici pentru a atrage atenția asupra extinderii fabricii Tesla din Grunheide, pentru distrugerea mediului de aici”, a declarat purtătorul de cuvânt al Disrupt Tesla, Ole Becker, pentru Reuters.
Grupul de extremă stânga dorește, de asemenea, să atragă atenția asupra distrugerii mediului în țări precum Argentina sau Bolivia, cauzată de minele de litiu, potrivit lui Becker. Litiul este o materie primă cheie pentru bateriile vehiculelor electrice.
„Protejăm libertatea de întrunire”, a spus purtătorul de cuvânt al poliției din Brandenburg, Mario Heinemann, „dar suntem și responsabili pentru ordinea și siguranța publică. Asta înseamnă că vom interveni atunci când este necesar”.
Polițiștii au confirmat că protestatarii au încercat să pătrundă în incinta uzinei, dar au fost împiedicați, mai multe persoane fiind arestate și că unii dintre ei s-au rănit în luptele cu polițiștii.
Unii dintre demonstranți au avariat câteva mașini Tesla folosind obiecte pirotehnice și vopsea la un depozit de mașini din apropiere, a adăugat purtătorul de cuvânt al poliției.
Tesla a anunțat la începutul acestei săptămâni că va închide fabrica pentru o zi vineri, fără a specifica un motiv anume.
***